Α. Τσίπρας: Επανέρχεται η νομιμότητα στις εργασιακές σχέσεις

Στην επανέναρξη της νομιμότητας στις εργασιακές σχέσεις στους κλάδους αυτούς, που είχαν μετατραπεί σε σχέσεις δουλείας και άγριας εκμετάλλευσης, λόγω της εκτεταμένης παραβατικότητας των εργολάβων, που απομυζούσαν για χρόνια το δημόσιο χρήμα, αναφέρεται ο πρωθυπουργός.

“Όλοι οι εργαζόμενοι που πρόσφεραν τις υπηρεσίες τους υπό αντίξοες συνθήκες στα νοσοκομεία, τα σχολεία, τα μέσα μεταφοράς κλπ., διατηρούν τη δουλειά τους & αργότερα, όταν το επιτρέψουν οι συνθήκες, θα αποκτήσουν συμβάσεις αορίστου χρόνου με πλήρη δικαιώματα”, γράφει χαρακτηριστικά σε ανάρτηση του στο twitter, ο πρωθυπουργός Αλέξης Τσίπρας

“Με τη νομοθετική ρύθμιση, η οποία ψηφίστηκε το 2016 και η οποία προβλέπει τη δυνατότητα σύναψης ατομικών συμβάσεων εργασίας ορισμένου χρόνου (μέχρι και 24 μήνες) από όλους τους φορείς του δημόσιου τομέα για τις υπηρεσίες καθαριότητας, φύλαξης, σίτισης και ιματισμού, επανέρχεται η νομιμότητα στις εργασιακές σχέσεις στους κλάδους αυτούς, που είχαν μετατραπεί σε σχέσεις δουλείας και άγριας εκμετάλλευσης , λόγω της εκτεταμένης παραβατικότητας των εργολάβων, που απομυζούσαν για χρόνια το δημόσιο χρήμα.

Όλοι οι εργαζόμενοι που πρόσφεραν τις υπηρεσίες τους σε εξαιρετικά αντίξοες συνθήκες στα νοσοκομεία, τα σχολικά κτίρια, τα μέσα μεταφοράς κλπ., πολλές φορές απλήρωτοι, διατηρούν τη δουλειά τους και αργότερα, όταν το επιτρέψουν οι συνθήκες, θα αποκτήσουν συμβάσεις αορίστου χρόνου με πλήρη δικαιώματα, αφού καλύπτουν πάγιες και διαρκείς ανάγκες.

Η εφαρμογή του νόμου παρά τις αντιστάσεις που συναντάει, με προσφυγές στο ΣτΕ, προχωράει. Ήταν δίκαιο και γίνεται πράξη”, αναφέρεται στο κείμενο που συνοδεύει το σχετικό σποτ και στην ανάρτηση του πρωθυπουργού στο twitter.